
Matematika Minecraft módra – az IKT-eszközök alkalmazása az oktatásban

Matech: Matematika Minecraft Módra
Digitális játékok alkalmazásának lehetősége az oktatásban
Az IKT eszközök egyre nagyobb szerepet töltenek be az életünkben, legyen szó a hétköznapokról vagy az oktatásról. Az újonnan megjelenő technológiai módszerek megteremtették a lehetőséget, hogy a didaktikai alapelvek és feladatok egészen új megközelítésből jelenjenek meg az iskolai környezetben.
A hagyományos oktatási módszerek mellett a digitális eszközökkel történő ismeretátadás létjogosultságát a konstruktivista és konnektivista pedagógiai nézőpont is alátámasztja: az IKT eszközök csoportján belül a digitális játékhasználat egyre nagyobb népszerűséget szerez nem csupán a gyermekek, hanem a felnőttek körében is. A digitális játékok oktatásban történő alkalmazása, olyan készségeit, képességeit fejleszti a tanulóknak játéktípustól függően, mint például a kognitív készségek és az affektív készségek. Emellett fejleszti a tanulók lényeglátását, reakcióidejét, szem-kéz koordinációját, valamint a szociális kompetenciákat, többek között az együttműködési készséget.
Elsősorban a digitális játékok tanulási környezetét és a digitális játék-alapú tanulás folyamatát tanulmányoztam. Ezt követően a gamifikáció elméleti hátterével, szerkezeti felépítésével, típusaival és a számítógépes játékok immerzív hatásainak okaival egészítettem ki megszerzett ismereteimet. A dolgozatom elméleti hátterének harmadik forrása a Minecraft elnevezésű számítógépes program oktatásra szánt verziójának, a Minecraft Education Edition program használatának a megismerése volt.
Az elméleti ismeretekre alapozva alkottam meg a „Matech: Matematika Minecraft Módra” elnevezésű kalandpályámat a Minecraft Education Edition program segítségével. A pálya a negyedik osztályban tanult matematika tananyagot foglalja össze, kiváló lehetőséget nyújt a megszerzett ismeretek újbóli mozgósítására. A negyedik osztályos tanulókat választottam célközönségnek, hiszen ők már kellő általános és speciális ismeretekkel rendelkeznek a számítógéphasználat tekintetében, ugyanis a pálya számos logikai és stratégiai feladatot tartalmaz, ahol a tanulóknak alkalmazniuk kell a problémamegoldó képességüket. Ezeknek a feladatoknak a megoldása egy izgalmas „Föld körüli utazás” során történik, ahol a tanulók, kalandorokként teljesítik a küldetéseket a végső cél elérése érdekében, miközben észrevétlenül fejlesztik matematikai tudásukat.



